钦定古今图书集成/明伦汇编/氏族典/第142卷 > 元丽
## 钦定古今图书集成/明伦汇编/氏族典/第142卷 > 元丽

按《魏书济阴王传》：“偃弟丽，字宝掌，位兼宗正卿，右卫
将军，迁光禄勋。时秦州屠名王法智推州主簿吕苟
儿为主，号建明元年，置立百官，攻逼州郡。泾州人陈
瞻亦聚众自称王，号圣明元年。诏以丽为使持节、都
督、秦州刺史，与别驾杨椿讨之。苟儿率众十馀万，屯
孤山，列据诸险，围逼州城。丽出击，大破之，便进军永”
洛。贼徒逆战，丽夜击走之。行秦州事李韶破苟儿于
孤山，乘胜追奔三十里，获其父母妻子，斩贼王五人，
其馀相继归降。诸城之围，亦悉奔散。苟儿率其王公
三十馀人诣丽请罪，椿又斩瞻。丽因平贼之势，枉掠
良善七百馀人。世宗嘉其功，诏有司不听追检。拜雍
州刺史，为政严酷，吏人患之。迁冀州刺史，入为尚书
左仆射。卒，谥曰威。